Les Planchettes
Les Planchettes (uf frankoprovenzalisch: ) isch e Dorf und e bolitischi Gmai vom Kanton Nöueburg.

Geografi 
Les Planchettes isch e Gmai im Jura. Ires Piet goht vum Doubs bis zum Nordhang vu Pouillerel. Der Doubs isch dört sid 1953 mit der Muur vo Châtelot zum See Lac de Moron ufgstaut.

Zue Les Planchettes ghert au no dr Wyler Le Dazenet (). Dr Gmeindbann umfasst 38 Prozänt landwirtschaftligi Flechi, 58 Prozänt Wald un 4 Prozänt Sidligsflechi.

D Nochbergmaine vu Les Planchettes sin Les Brenets, Le Locle un La Chaux-de-Fonds im Kanton Nöueburg un Villers-le-Lac un Grand’Combe-des-Bois z Frankrych. Im Doubs isch d Landesgränze vo der Schwiiz zu Frankrych.

Gschicht 
Les Planchettes isch zum erschte Mol gnännt wore anne 1455 as Les Planchotes.

Syt 1648 isch Nöueburg Firschtetum un ab 1707 dur Personalunion mit em Chenigrych Preuße verbunde gsii. Anne 1806 isch s Biet an Frankrych unter em Napoleon I. abdrätte wore. Im Zug vum Wiener Kongress isch s anne 1815 an d Schwyz chuu, doderby sin d Chenig vu Preuße aber bis zum Nöueburgerhandel 1857 au Firschte vu Nöueburg blibe.

S Datum 1812, wo uf s Gmeindwappe gschribe isch, erinneret dra, ass i dämm Joor d Gmeind us de Dörfer Le Grand-Quartier un Le Dazenet i dr alte Pfarrei gründet worden isch. Vorhäär sin das Deil vo anderne Gmeinde gsii.

Bevelkerig 
Quälle: Bundesamt für Statistik 2005

Dr Uusländeraadail isch 2010 bi 10,7 Prozänt gläge.

Religion 
51,5 Prozänt vo dr Yywooner sin evangelisch-reformiert, 21,2 Prozänt sin römisch-katholisch (Stand 2000).

Bolitik 
Bi dr Nationalrootswahle 2011 het s des Ergebnis gee: BDP 1,1 Prozänt, CVP 4,5 Prozänt, FDP 35,1 Prozänt, Grüeni 9,3 Prozänt, PdA 0,6 Prozänt, SP 20,5 Prozänt, SVP 21,9 Prozänt.

Wirtschaft 
S Dorf Les Planchettes het vor allem Landwirtschaft; uf der Jurahöchi isch das bsunders d Veezucht.

Am Doubs unde het’s es Wasserchraftwärch. D Staumuur vo Châtelot tuet s Wasser vom Fluss im See Lac de Moron staue und s Wasser goot dur e Rööre im Bärg vier Kilometer wyter abe zum Maschinehuus Centrale du Torret unden am stotzige Port vom Doubs. Das Chraftwärch ghört de Forces motrices du Châtelot. Vo der Strooss bi Les Planchettes chunt me mit ere stotzige Standseilbahn zu däm Wärch 380 Meter undedra im Tobel; das isch aber nume für d Lüüt vom Chraftwärch möglech, d Bahn isch nid öfentlech.

Em Doubs no goot i der ängge Schlucht an ydrükleche Wanderwääg.

Sproch un Dialäkt 
Bi dr Volkszellig 2000 hän vu dr 225 Yywohner 91,9 Prozänt Franzesisch as Hauptsproch aagee, 1,8 Prozänt Dytsch, 2,4 Prozänt Italienisch un 3,7 Prozänt anderi Sproche.

Dr alt frankoprovenzalisch Patois isch wahrschyns Ändi 19./Aafangs 20. Jh. uusgstorbe. Ergebnis us dr Volkszellige vu 1990 un 2000, wu zum Dail Lyt Patois as Sproch aagchryzlet hän, gälte in dr Sprochwisseschaft as Artefakt un hän ihre Ursprung ender in statistische Fähler oder ass d Lyt unter „Patois“ ihr Regionalfranzesisch verstehn

Literatur

Weblink 

 www.les-planchettes.ch

Fueßnote 

Ort (Kanton Nöieburg)